Kraftig renteheving påvirker ikke prisene i Oslo sentrum. Fortsatt hard kamp om små leiligheter.
De unge vil fortsatt bo i sentrum, og det bygges veldig lite nytt. Ingrid (26) og Willy (29) forbereder seg på budkrig når de skal ut på boligjakt. Ingrid Hovdegard Bergersen (26) og Willy Braatlund (29) kjøpte leilighet sammen på Torshov for to år siden. Nå er de på utkikk etter en større leilighet – også nå i sentrale strøk.  – Vi merker at renten fortsetter å øke, og man blir litt engstelig når man tenker på det, sier Bergersen. Hun har vokst opp i Oslo og er mer tilbøyelig til å flytte ut fra sentrumskjernen enn samboeren fra Arendal. Han ønsker å forbli innenfor ring 3. Det er også her prisveksten er sterkest, påpeker han.  – Vi kjøper ikke bare for å bo, men også for prisvekstens skyld. I dag skal paret til visning av en treroms på Sagene. Da de kjøpte sin nåværende leilighet, la de seg relativt høyt. Den gang opplevde de visninger med lang kø utenfor og budrunder som gikk 700.000–800.000 kroner over prisantydning.  Tøffere tider og populære leiligheter Aftenposten har vært i kontakt med en rekke meglere i Oslo. De er samstemte: Til tross for tøffere tider, er de mindre leilighetene i Oslo like populære som før, om ikke mer. Det kan ha flere årsaker. Men spesielt færre nybygg trekkes frem. – Min opplevelse er at folk er bevisste på maksgrensen sin, men at de ikke er så bekymret. Det sier Fredrik Langsø, megler i Nordvik Eiendom. Han har nettopp avsluttet dagens visning på Sagene.  Tror rentene snart vil bite fast Tidligere i juni besluttet Norges Bank å heve renten med 0,5 prosentpoeng – et såkalt dobbelt rentehopp.  Bydelene i Oslo med størst prisvekst så langt i år, er Frogner, Sagene og Nordre Aker. Minst var veksten i Vestre Aker og Søndre Nordstrand.  Det viser statistikk fra Eiendom Norge fra første kvartal i 2023. Onsdag legges tallene for andre kvartal frem, og de vil vise hvordan boligmarkedet har utviklet seg siden mars. Flere har spådd at man snart vil se enda tydeligere hvordan rentene har påvirket folks privatøkonomi. Andre Kallåk Anundsen forsker på det norske boligmarkedet hos Nasjonalt senter for boligmarkedsforskning, Housing Lab. Han trekker også frem at få nyboliger er en viktig årsak til at markedet fremdeles koker. Han tror imidlertid at renteeffektene vil bite hardere i tiden fremover, både på grunn av rentehevingene og manglende evne til å spe på månedslønnen. – Et unntak kan være disse småleilighetene. De finnes det færre av. Han trekker også frem at kravene i stresstesten, som indikerer hvor stor renteøkning du tåler, er endret fra 5 til 3 prosent i år. – Det motvirker noe av renteøkningen, forklarer han.  Aldri solgt flere leiligheter – Kontoret vårt har aldri solgt flere leiligheter, og det er mye aktivitet i markedet. Spesielt rundt små toromsleiligheter og ettromsleiligheter. Det sier Jørgen Swensen, privatmegler i Privatmegleren Aksept på St. Hanshaugen. Og det er ifølge Swensen spesielt en kjøpergruppe som stikker seg ut: Førstegangskjøperne som vil bo i sentrum. I den populære bydelen St. Hanshaugen har flere leiligheter gått langt over takst den siste tiden.  – Det er noen færre budgivere pr. bolig. Men opptil rundt 6 millioner kroner er det god aktivitet, forteller Swensen. Disse leilighetene er det primært førstegangskjøpere som tidligere har vært interessert i. Men på grunn av rentehevingene er det nå blant annet flere par som ser etter leilighet i denne kategorien, forteller Swensen.  Også DNB Eiendoms salgstall for juni viser dette. De små, sentrumsnære leilighetene er det fortsatt høy etterspørsel etter.  – Det er mye folk på visning, og de mest attraktive objektene kan ofte gå langt over prisantydning, sier regionsjef i DNB Eiendom, Espen Skotvold.  Nokså uendret Oslo-marked Henning Lauridsen er administrerende direktør i Eiendom Norge. Han peker på at det er spesielt at renteøkningen ikke har gitt utslag i form av et svakere Oslo-marked. – Mange, inkludert oss, spådde at markedet ville være svakere nå. Det har nok en sammenheng med at det rett og slett er et stort tilbudsunderskudd i Oslo. Lauridsen frykter at dagens situasjon vil vare. – Det bygges mindre i Oslo enn i andre byer. Det gir et dyrere marked i de andre store byene. Markedet blir mer krevende å komme inn på, og leiemarkedet blir heller ikke sunt, mener han.  Prisindeksen viser boligprisutviklingen fra 2010-2023. Dersom indekstallet er 120, betyr det at det har vært en prisoppgang på 20 prosent siden basisåret (2015). Dersom tallet er lavere enn 100 har det vært en nedgang – Sitter fortsatt godt i det Etter visningen er det et fornøyd par som kommer ut. De var på ingen måte alene i leiligheten på Sagene, selv en varm junidag. Begge spår at det kommer til å være mange budgivere. For dem er det likevel ikke viktig å kaste seg på det første og beste: – Vi sitter i godt i det nå, sier Braatlund med et smil.  De ser positivt på markedet fremover, til tross for rentehevingene.  – Vi vet hva vi har å gå på. Akkurat nå betaler man jo mye i renter og ikke så mye ned på selve lånet.  Selv om de er usikre på om de selv skal by, vil de følge med på hvor mye leiligheten med den såkalte «x-faktoren» går for.  – Dette var jo første visning, så vi må nok venne oss til å være i en kjøpsprosess igjen, sier Bergersen.
Unge voksne i Oslo ønsker fortsatt å bo i sentrum og er villige til å betale for det, selv med økte renter.  Meglere i Oslo ser at det er kamp om mindre leiligheter i byen. En viktig årsak er trolig mangelen på nye boliger i markedet. Eiendom Norge er overrasket over utviklingen. De forventet at markedet i Oslo ville være svakere nå på grunn av økte renter.